SK Úradný vestník Európskej únie C 261/8

Oznámenie o otvorení protidampingového konania týkajúceho sa dovozu chovaného lososa pochádzajúceho z Nórska

(2004/C 261/06)

Komisia dostala sťažnosť podľa článku 5 nariadenia Rady (ES) č. 384/96 (1) („základné nariadenie“), podľa ktorej sa dovážaný chovaný losos pochádzajúci z Nórska („príslušná krajina“) údajne predáva za dampingové ceny, a tým spôsobuje odvetviu Spoločenstva závažnú ujmu.

1. Sťažnosť

Sťažnosť podala 8. septembra 2004 skupina chovateľov lososov EÚ („navrhovateľ“) v mene výrobcov predstavujúcich hlavnú časť produkcie chovaného lososa Spoločenstva.

2. Produkt

Produkt, ktorý sa údajne predáva pod cenu, je chovaný (nie voľne žijúci) losos pochádzajúci z Nórska, či už porciovaný, čerstvý, chladený, alebo mrazený („príslušný produkt“), bežne deklarovaný v kódoch KN ex 0302 12 00, ex 0303 11 00, ex 0303 19 00, ex 0303 22 00, ex 0304 10 13 a ex 0304 20 13. Tieto kódy KN sú uvedené len pre informáciu.

3. Obvinenie z dampingu

Keďže nie sú k dispozícii dostatočné ukazovatele tržieb na domácom trhu, obvinenie Nórska z dampingu je založené na porovnaní normálnej hodnoty vypočítanej podľa pravidiel s exportnými cenami príslušného produktu pre Spoločenstvo.

Na tomto základe je vypočítaná dampingová marža výrazná.

4. Obvinenie z ujmy

Navrhovateľ predložil dôkaz, že vývoz príslušného produktu z Nórska sa celkove zvýšil v absolútnych pojmoch aj v pojmoch trhového podielu.

Objemy a ceny dovážaného príslušného produktu majú údajne okrem iných dôsledkov aj negatívny dosah na trhový podiel a výšku cien účtovanú odvetvím Spoločenstva, ktorého výsledkom sú závažné nepriaznivé účinky na celkové plnenie, najmä na finančnú situáciu odvetvia Spoločenstva.

5. Postup

Po zistení, na základe konzultácie s poradným výborom, že sťažnosť podalo priemyselné odvetvie, resp. že sťažnosť bola podaná v mene odvetvia Spoločenstva a že existuje dostatok dôkazov, ktoré zdôvodňujú začatie konania, Komisia týmto začína vyšetrovanie podľa článku 5 základného nariadenia.

5.1. Postup zisťovania dampingu a ujmy

Vyšetrovanie zistí, či sa príslušný produkt pochádzajúci z Nórska predáva za dampingové ceny a či tento damping spôsobuje ujmu.

a) Výber vzoriek

Vzhľadom na zjavne veľký počet strán zapojených do tohto konania sa Komisia môže rozhodnúť použiť výber vzoriek v súlade s článkom 17 základného nariadenia.

i) Výber vzorky exportérov/výrobcov v Nórsku

Aby mohla Komisia rozhodnúť, či je výber vzorky potrebný, a ak áno, aby mohla vzorku vybrať, týmto žiada všetkých exportérov/výrobcov alebo zástupcov konajúcich v ich mene, aby sa prihlásili, čiže spojili s Komisiou, a poskytli nasledujúce informácie o svojej spoločnosti, resp. spoločnostiach, v lehote stanovenej v ods. 6 písm. b) bode i) a vo formáte uvedenom v odseku 7 tohto oznámenia:

— názov, adresu, e-mailovú adresu, telefonické a faxové a/alebo telexové čísla a kontaktnú osobu,

— obrat v miestnej mene a množstvo v kg príslušného produktu predaného na export do Spoločenstva v období od 1. októbra 2003 do 30. septembra 2004,

— obrat v miestnej mene a predané množstvo príslušného produktu v kg na domácom trhu v období od 1. októbra 2003 do 30. septembra 2004,

— či má spoločnosť v úmysle uplatniť si nárok na individuálnu maržu (2) (individuálne marže si môžu nárokovať len výrobcovia),

— presné činnosti spoločnosti v súvislosti s produkciou príslušného produktu,

— názvy a presné činnosti všetkých pridružených spoločností (3) zapojených do produkcie a/alebo predaja príslušného produktu (na export a/alebo domáci trh),

— akékoľvek ďalšie relevantné informácie, ktoré by Komisii pomohli pri výbere vzorky,

— údaj, či spoločnosť, resp. spoločnosti súhlasia so zaradením do vzorky, čo znamená odpovedať na dotazník a akceptovať okamžité prešetrenie svojej odpovede.

Aby Komisia získala informácie, ktoré pokladá za nevyhnutné na výber vzorky exportérov/výrobcov, bude kontaktovať aj orgány exportujúcej krajiny a akékoľvek známe združenia exportérov/výrobcov.

ii) Výber vzorky dovozcov

Aby Komisia mohla rozhodnúť, či je výber vzorky potrebný, a ak áno, aby mohla vzorku vybrať, týmto žiada všetkých dovozcov alebo zástupcov konajúcich v ich mene, aby sa Komisii prihlásili a poskytli nasledujúce informácie o svojej spoločnosti, resp. spoločnostiach, v lehote stanovenej v ods. 6 písm. b) bode i) a vo formáte uvedenom v odseku 7 tohto oznámenia:

— názov, adresu, e-mailovú adresu, telefonické a faxové a/alebo telexové čísla a kontaktnú osobu,

— celkový obrat spoločnosti v eurách v období od 1. októbra 2003 do 30. septembra 2004,

— celkový počet zamestnancov,

— presné činnosti spoločnosti v súvislosti s príslušným produktom,

— dovezené množstvo príslušného produktu z Nórska v kg a hodnotu dovozu a ďalšieho predaja na trhu Spoločenstva v eurách za obdobie od 1. októbra 2003 do 30. septembra 2004,

— názvy a presné činnosti všetkých pridružených spoločností (3) zapojených do produkcie a/alebo predaja príslušného produktu (na export a/alebo domáci trh),

— akékoľvek ďalšie relevantné informácie, ktoré by Komisii pomohli pri výbere vzorky,

— údaj, či spoločnosť, resp. spoločnosti súhlasia so zaradením do vzorky, čo znamená odpovedať na dotazník a akceptovať okamžité prešetrovanie svojej odpovede.

Aby Komisia získala informácie, ktoré pokladá za nevyhnutné na výber vzorky dovozcov, bude kontaktovať aj akékoľvek známe združenia dovozcov.

iii) Výber vzorky výrobcov Spoločenstva

Vzhľadom na veľký počet výrobcov Spoločenstva, ktorí podporujú sťažnosť, má Komisia v úmysle vyšetriť ujmu odvetvia Spoločenstva použitím výberu vzoriek.

Aby mohla Komisia vybrať vzorku, žiada všetkých výrobcov v Spoločenstve, aby poskytli nasledujúce informácie o svojej spoločnosti, resp. spoločnostiach, v lehote stanovenej v ods. 6 písm. b) bode i) a vo formáte uvedenom v odseku 7 tohto oznámenia:

— názov, adresu, e-mailovú adresu, telefonické a faxové a/alebo telexové čísla a kontaktnú osobu,

— celkový obrat spoločnosti v eurách v období od 1. októbra 2003 do 30. septembra 2004,

— presné činnosti spoločnosti v súvislosti s produkciou príslušného produktu,

— hodnotu predaja príslušného produktu v eurách na trhu Spoločenstva v období od 1. októbra 2003 do 30. septembra 2004,

— množstvo príslušného produktu v kg predané na trhu Spoločenstva v období od 1. októbra 2003 do 30. septembra 2004,

— objem produkcie príslušného produktu v kg za obdobie od 1. októbra 2003 do 30. septembra 2004,

— názvy a presné činnosti všetkých pridružených spoločností (3) zapojených do produkcie a/alebo predaja príslušného produktu,

— akékoľvek ďalšie relevantné informácie, ktoré by Komisii pomohli pri výbere vzorky,

— údaj, či spoločnosť, resp. spoločnosti súhlasia so zaradením do vzorky, čo znamená odpovedať na dotazník a akceptovať okamžité prešetrovanie svojej odpovede.

iv) Konečný výber vzoriek

Všetky zainteresované strany, ktoré chcú predložiť akékoľvek relevantné informácie k výberu vzoriek, musia tak urobiť v lehote stanovenej v ods. 6 písm. b) bode ii) tohto oznámenia.

Komisia má v úmysle urobiť konečný výber vzoriek po konzultácii s príslušnými stranami, ktoré súhlasili so zaradením do vzorky.

Spoločnosti zaradené do vzoriek musia odpovedať na dotazník v lehote uvedenej v ods. 6 písm. b) bode iii) tohto oznámenia a musia spolupracovať pri vyšetrovaní.

V prípade nedostatočnej spolupráce môže Komisia založiť svoje nálezy v súlade s článom 17 ods. 4 a článkom 18 základného nariadenia na dostupných faktoch. Nález založený na dostupných faktoch môže byť pre príslušnú stranu menej výhodný, ako sa uvádza v odseku 8 tohto oznámenia.

b) Dotazníky

Aby Komisia získala informácie, ktoré pokladá na svoje vyšetrovanie za nevyhnutné, rozošle dotazníky vybranej vzorke odvetvia a akejkoľvek asociácii výrobcov v Spoločenstve, vybranej vzorke exportérov/výrobcov v Nórsku, akejkoľvek asociácii exportérov/výrobcov, vybranej vzorke dovozcov, akejkoľvek asociácii dovozcov uvedenej v sťažnosti a orgánom príslušnej exportujúcej krajiny.

Exportéri/výrobcovia v Nórsku, ktorí si s cieľom uplatnenia článku 17 ods. 3 a článku 9 ods. 6 základného nariadenia nárokujú individuálnu maržu, musia predložiť vyplnený dotazník v lehote stanovenej v ods. 6 písm. a) bode ii) tohto oznámenia. Preto musia o dotazník požiadať v lehote stanovenej v ods. 6 písm. a) bode i) tohto oznámenia. Tieto strany by si však mali uvedomiť, že aj napriek výberu vzorky exportérov/výrobcov sa Komisia môže rozhodnúť, že nezapočíta ich maržu, ak je počet exportérov/výrobcov taký vysoký, že individuálne skúmanie by bolo zbytočne zaťažujúce a bránilo by včasnému ukončeniu vyšetrovania.

c) Zhromažďovanie informácií a vedenie výsluchov

Všetky strany, ktoré prejavili záujem, sa týmto vyzývajú, aby predložili svoje názory, uviedli informácie, ktoré nie sú uvedené v odpovediach na dotazník, a poskytli podporné dôkazy. Tieto informácie a podporné dôkazy musia byť Komisii doručené v lehote stanovenej v ods. 6 písm. a) bode ii) tohto oznámenia.

Komisia môže ďalej vypočuť strany, ktoré prejavili záujem, ak o to požiadajú a preukážu, že majú osobitné dôvody, prečo by mali byť vypočuté. Túto žiadosť treba podať v lehote uvedenej v ods. 6 písm. a) bode iii) tohto oznámenia.

5.2. Postup zisťovania záujmu Spoločenstva

V súlade s článkom 21 základného nariadenia a v prípade, že obvinenia z dampingu a ním spôsobenej škody sú opodstatnené, prijme sa rozhodnutie, či by schválenie protidampingových opatrení nebolo v rozpore so záujmami Spoločenstva. Z tohto dôvodu sa môže odvetvie Spoločenstva, dovozcovia, ich reprezentatívne združenia, reprezentatívni používatelia a reprezentatívne spotrebiteľské organizácie, za predpokladu, že dokážu existenciu objektívneho spojenia medzi svojou činnosťou a príslušným produktom, prihlásiť v rámci všeobecných lehôt uvedených v ods. 6 písm. a) bode ii) tohto oznámenia a poskytnúť Komisii informácie. Strany, ktoré konajú v súlade s predchádzajúcou vetou, môžu požiadať o výsluch s uvedením osobitných dôvodov, prečo by mali byť vypočuté, v lehote stanovenej v ods. 6 písm. a) bode iii) tohto oznámenia. Treba poznamenať, že akékoľvek informácie predložené podľa článku 21 sa budú brať do úvahy len vtedy, keď sú v čase predloženia podložené faktickými dôkazmi.

6. Lehoty

a) Všeobecné lehoty

i) Pre strany na požiadanie o dotazník

Všetky strany, ktoré prejavili záujem, by mali požiadať o dotazník čo možno najskôr, ale najneskôr 10 dní od uverejnenia tohto oznámenia v Úradnom vestníku Európskej únie.

ii) Pre strany, ktoré sa chcú prihlásiť, na predloženie odpovedí na dotazník a akýchkoľvek iných informácií

Všetky zainteresované strany, ak sa pri vyšetrovaní budú brať do úvahy ich vyhlásenia, sa musia prihlásiť a skontaktovať s Komisiou, uviesť svoje stanoviská a predložiť odpovede na dotazník alebo akékoľvek iné informácie do 40 dní od dátumu uverejnenia tohto oznámenia v Úradnom vestníku Európskej únie, pokiaľ nie je uvedené inak. Upozorňujeme na fakt, že uplatnenie väčšiny procedurálnych práv uvedených v základnom nariadení závisí od toho, či sa strana prihlási v rámci lehoty uvedenej vyššie.

Spoločnosti vybrané do vzorky musia predložiť odpovede na dotazník v lehotách uvedených v ods. 6 písm. b) bode iii) tohto oznámenia.

iii) Výsluchy

Všetky strany, ktoré prejavili záujem, môžu v tej istej 40-dňovej lehote požiadať Komisiu aj o vypočutie.

b) Špecifická lehota na výber vzoriek

i) Informácie uvedené v odseku 5.1 písm. a) bode i), ii) a iii) by mali byť Komisii doručené do 15 dní od dátumu uverejnenia tohto oznámenia v Úradnom vestníku Európskej únie, lebo Komisia má v úmysle konzultovať s príslušnými stranami, ktoré vyjadrili svoju ochotu byť zaradené do vzorky pri jej oficiálnom výbere v lehote 21 dní od uverejnenia tohto oznámenia v Úradnom vestníku Európskej únie.

ii) Všetky ďalšie informácie relevantné pre výber vzorky uvedenej v ods. 5.1 písm. a) bode iv) musia byť doručené Komisii do 21 dní od uverejnenia tohto oznámenia v Úradnom vestníku Európskej únie.

iii) Odpovede na dotazník od strán zaradených do vzorky treba Komisii doručiť do 37 dní od dátumu ich vyrozumenia o zaradení do vzorky.

7. Písomné podania, odpovede na dotazník a korešpondencia

Všetky podania a žiadosti zainteresovaných strán musia byť vyhotovené písomne (nie v elektronickom formáte, pokiaľ nie je uvedené inak) a musia uvádzať názov, adresu, e-mailovú adresu, telefonické a faxové a/alebo telexové čísla strany, ktorá prejavila záujem. Všetky dôverné písomné podania vrátane informácií požadovaných v tomto oznámení, odpovedí na dotazník a korešpondencie predloženej stranami, ktoré prejavili záujem, budú označené ako „obmedzené“ (4) a v súlade s článkom 19 ods. 2 základného nariadenia k nim bude priložená verzia, ktorá nie je dôverná a ktorá bude označená ako „na nahliadnutie pre strany, ktoré prejavili záujem“.

Korešpondenčná adresa Komisie:

European Commission Directorate General for Trade Directorate B Office: J-79 5/16 B-1049 Brussels fax: (+32 2) 295 65 05 telex: COMEU B 21877.

8. Nespolupráca

V prípadoch, kde ktorákoľvek strana, ktorá prejavila záujem, odmietne sprístupniť potrebné informácie alebo ich neposkytne v rámci týchto lehôt, prípadne výrazne zdržiava vyšetrovanie, možno v súlade s článkom 18 základného nariadenia urobiť predbežné alebo konečné nálezy, afirmatívne či negatívne, na základe dostupných faktov.

Ak sa zistí, že niektorá strana, ktorá prejavila záujem, dodala nepravdivé alebo zavádzajúce informácie, tieto informácie sa nebudú brať do úvahy a môžu sa využiť dostupné fakty. Ak strana, ktorá prejavila záujem, nespolupracuje, resp. spolupracuje len čiastočne a nálezy sú teda v súlade s článkom 18 základného nariadenia založené na dostupných faktoch, výsledok môže byť pre túto stranu menej priaznivý, než keby spolupracovala.

9. Harmonogram vyšetrovania

Vyšetrovanie sa podľa článku 6 ods. 9 základného nariadenia uzavrie do 15 mesiacov od dátumu uverejnenia tohto oznámenia v Úradnom vestníku Európskej únie. Podľa článku 7 ods. 1 základného nariadenia možno uložiť predbežné opatrenia najneskôr deväť mesiacov od uverejnenia tohto oznámenia v Úradnom vestníku Európskej únie.

(1) Ú. v. ES L 56, 6.3.1996, s. 1. Nariadenie naposledy zmenené a doplnené nariadením (ES) č. 461/2004 (Ú. v. EÚ L 77, 13.3.2004, s. 12).

(2) Individuálne marže si podľa článku 17 ods. 3 základného nariadenia môžu nárokovať spoločnosti nezaradené do vzorky.

(3) Poučenie o význame pridružených spoločností pozri v článku 143 nariadenia Komisie (EHS) č. 2454/93 o implementácii Colného kódexu Spoločenstva (Ú. v. ES L 253, 11.10.1993, s. 1).

(4) To znamená, že dokument je určený len na interné účely. Je chránený podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43). Ide o dôverný dokument podľa článku 19 nariadenia (ES) č. 384/96 a článku 6 Dohody WTO o implementácii článku VI GATT 1994 (protidampingová dohoda).